b'\n_START_ARTICLE_\nLyly Rajala\n_START_PARAGRAPH_\nLyly Paavo Juhani Rajala (s. 21. huhtikuuta 1951 Ludvika, Ruotsi)  on oululainen kokoomuksen poliitikko, joka oli kansanedustaja vuosina 2003\xe2\x80\x932011.\n_START_SECTION_\nPoliittinen ura\n_START_PARAGRAPH_\nRajala on toiminut vuodesta 1997 l\xc3\xa4htien kaupunginvaltuutettuna Oulussa. H\xc3\xa4n on my\xc3\xb6s Oulun kaupunginhallituksen varaj\xc3\xa4sen ja Pohjois-Pohjanmaan maakuntavaltuuston ensimm\xc3\xa4inen varapuheenjohtaja. H\xc3\xa4nell\xc3\xa4 on ollut lis\xc3\xa4ksi lukuisia muita kunnallisia, maakunnallisia ja kirkollisia luottamusteht\xc3\xa4vi\xc3\xa4. 1990-luvulla h\xc3\xa4n ryhtyi vakavasti pyrkim\xc3\xa4\xc3\xa4n valtakunnanpolitiikkaan, ensin nuorsuomalaiset-puolueen ehdokkaana, sitten kristillisdemokraattien listalta, jolta h\xc3\xa4n p\xc3\xa4\xc3\xa4sikin eduskuntaan vuonna 2003, mutta siirtyi jo joulukuun alussa 2003 kokoomuksen eduskuntaryhm\xc3\xa4\xc3\xa4n. H\xc3\xa4n ker\xc3\xa4si vuoden 2011 vaaleissa 2360 \xc3\xa4\xc3\xa4nt\xc3\xa4, mik\xc3\xa4 ei riitt\xc3\xa4nyt jatkokaudelle valitsemiseen ja Rajala putosi eduskunnasta. Rajala pyrki takaisin eduskuntaan vuoden 2015 vaaleissa kokoomuksen listoilta. \xc3\x84\xc3\xa4ni\xc3\xa4 h\xc3\xa4nelle kertyi kuitenkin vain 539, mik\xc3\xa4 ei riitt\xc3\xa4nyt uudelleen valituksi tulemiseen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nEnnen poliitikoksi ryhtymist\xc3\xa4\xc3\xa4n Lyly Rajala on toiminut muun muassa rumpalina Dannyn orkesterissa, Silja Line Oy:n risteilyis\xc3\xa4nt\xc3\xa4n\xc3\xa4 ja toimittajana Oulun ensimm\xc3\xa4isess\xc3\xa4 paikallisradiossa Radio Megassa. Rajala oli kihloissa laulaja Anna-Maria Jurvelinin kanssa._NEWLINE_27. tammikuuta 2008 eduskunnassa suoritetussa nimett\xc3\xb6m\xc3\xa4ss\xc3\xa4 kyselyss\xc3\xa4 naisty\xc3\xb6ntekij\xc3\xa4t nimesiv\xc3\xa4t Lyly Rajalan yhdeksi eduskunnan seksuaalisista h\xc3\xa4iritsij\xc3\xb6ist\xc3\xa4. Rajala teki asiasta tutkintapyynn\xc3\xb6n poliisille ja asia eteni esitutkinnan j\xc3\xa4lkeen syyteharkintaan ja edelleen oikeuteen. Jutun kirjoittajaa ja useita toimituksen esimiehi\xc3\xa4 syytettiin t\xc3\xb6rke\xc3\xa4st\xc3\xa4 kunnianloukkauksesta. Rajala vaati oikeudessa lehtiyhti\xc3\xb6lt\xc3\xa4 20 000 euron k\xc3\xa4rsimyskorvauksia. Oikeus vapautti toimittajan sek\xc3\xa4 h\xc3\xa4nen kolme esimiest\xc3\xa4\xc3\xa4n syytteist\xc3\xa4, ja piti kantelijan vaateita perusteettomina._NEWLINE_Vuoden 2011 eduskuntavaalien j\xc3\xa4lkeen Rajala ty\xc3\xb6skenteli asuntokauppiaana maksaakseen vaaleja varten ottamansa 45 000 euron pankkilainan pois.'